石假山
作者：劉學箕
朝代：宋

paragraphs: 潭溪散人方是閒，真山不愛愛假山。
呼童積疊石磊磈，遠近便擁峯與巒。
晴嵐滴翠明窗前，清影掛壁方池邊。
色侵書帙日華薄，丘壑坐上生雲烟。
雲烟收霏苔蘚綠，山石傍頭更栽竹。
三竿兩竿韻不俗，摇蕩清風凉意足。
方是閒人當此時，以假像真人謂奇。
或來靜對酌美酒，或來宴坐哦新詩。
吟詩搜索縈心脾，酒醉落魄精神癡。
吟詩飲酒且不可，况復局上爭枯棋。
不如對山撫鳴琴，琴心三疊舞胎禽。
高山流水存至音，古趣澹泊悅我心。
老泉三峯爛木材，百年沉埋安在哉。
東坡仇池九華石，只有佳篇傳入集。
此山亦猶今視昔，與我同生亦同沒。